Document ID: 32003D0072

Απόφαση της Επιτροπής
της 30ής Ιανουαρίου 2003
περί τροποποιήσεως της απόφασης 2002/994/ΕΚ σχετικά με ορισμένα μέτρα προστασίας για τα προϊόντα ζωικής προέλευσης που εισάγονται από την Κίνα
[κοινοποιηθείσα υπό τον αριθμό Ε(2003) 426]
(Κείμενο που παρουσιάζει ενδιαφέρον για τον ΕΟΧ)
(2003/72/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(1), και ιδίως το άρθρο 22 παράγραφος 1,
Εκτιμώντας τα ακόλουθα:
(1) Μετά την ανίχνευση της παρουσίας υπολειμμάτων κτηνιατρικών φαρμάκων σε ορισμένα προϊόντα ζωικής προέλευσης εισαγωγής Κίνας και τις ελλείψεις που διαπιστώθηκαν κατά την επίσκεψη επιθεώρησης στη χώρα αυτή, όσον αφορά τους κανονισμούς κτηνιατρικών φαρμάκων και το σύστημα ελέγχου των υπολειμμάτων στα ζώντα ζώα και στα ζωικά προϊόντα, η Επιτροπή εξέδωσε την απόφαση 2002/69/ΕΚ της Επιτροπής, της 30ής Ιανουαρίου 2002, για ορισμένα μέτρα προστασίας όσον αφορά τα προϊόντα ζωικής προέλευσης εισαγωγής Κίνας(2).
(2) Τα στοιχεία που έχουν παρασχεθεί από τις αρχές της Κίνας και τα αρνητικά αποτελέσματα των ελέγχων που πραγματοποιήθηκαν από τα κράτη μέλη επέτρεψαν την εισαγωγή ορισμένων προϊόντων ζωικής προέλευσης από την Κίνα μέσω της πραγματοποίησης ορισμένων τροποποιήσεων στην απόφαση 2002/69/ΕΚ. Οι τροποποιήσεις αυτές παγιοποιήθηκαν στην απόφαση 2002/994/ΕΚ της Επιτροπής(3).
(3) Στην απόφαση 2002/69/ΕΚ, όπως τροποποιήθηκε από την απόφαση 2002/933/ΕΚ(4), αναφέρονται τα εκτρεφόμενα και τα μη εκτρεφόμενα φιλέτα σολομού (Salmo salar) ως προϊόντα τα οποία επιτρέπεται να εισαχθούν από την Κίνα. Ωστόσο, το προϊόν αυτό περιλαμβάνεται στο παράρτημα της απόφασης 2002/994/ΕΚ χωρίς να διευκρινίζεται ότι επιτρέπονται και τα δύο αυτά είδη φιλέτων σολομού. Συνεπώς, το παράρτημα της απόφασης 2002/994/ΕΚ πρέπει να τροποποιηθεί αναλόγως.
(4) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2002/994/ΕΚ αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση εφαρμόζεται από τις 30 Φεβρουαρίου 2003.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 30 Ιανουαρίου 2003.

Labels: 17
0
3
6
18